Návrh ROZHODNUTIE RADY o pozícii, ktorú má Európska únia zaujať v Rade ministrov AKT – EÚ v súvislosti s revíziou podmienok financovania investícií (kapitola 1 prílohy II k dohode o partnerstve AKT – ES) /* COM/2012/0113 final - 2012/0052 (NLE) */





DÔVODOVÁ SPRÁVA V Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000[1], sa stanovuje, že investičný nástroj pre africké, karibské a tichomorské štáty (ďalej len „krajiny AKT“) pozostáva zo zdrojov, ktoré sa spravujú ako revolvingový fond, a z grantov vo forme financovania bonifikácie úrokov. Takisto sa v nej ustanovuje, že až 10 % z týchto grantov sa môže použiť na technickú pomoc súvisiacu s projektmi v krajinách AKT (článok 1 ods. 3 a článok 2 ods. 9 kapitoly 1 prílohy II k uvedenej dohode). Technická pomoc súvisiaca s investičnými projektmi prispieva k lepšej príprave a kontrole zo strany partnerských krajín a investorov, zvyšuje kvalitu investícií a ich vplyv a zároveň posilňuje riadiace kapacity miestnych partnerov v strednodobom a dlhodobom horizonte. V súlade s článkom 6b kapitoly 1 prílohy II k uvedenej dohode sa v roku 2010 uskutočnilo hodnotenie tohto investičného nástroja v polovici jeho trvania, ktoré malo formu nezávislého posúdenia a týkalo sa obdobia rokov 2003 až 2009. Pre úplnosť sa do hodnotenia zahrnuli aj operácie Európskej investičnej banky (EIB) financované z vlastných zdrojov. Z tohto hodnotenia vyplynulo, že využívanie technickej pomoci bolo dôležitým prvkom pridanej hodnoty operácií EIB vo všeobecnosti a predovšetkým operácií financovaných z investičného nástroja, čo prispelo k posilneniu riadiacich postupov na strane finančných sprostredkovateľov. V hodnotení sa však konštatovalo aj to, že vtedajšia suma prostriedkov na technickú pomoc bola obmedzená, pričom sa v ňom odporúčalo vytvoriť mechanizmy na zabezpečenie dodatočných zdrojov na granty určené na technickú pomoc, a to v kombinácii s inými nástrojmi, ktoré riadi EIB, ako sú napr. pôžičky a investície do základného imania. Toto odporúčanie podporila Európska komisia, ako aj EIB. Cieľom návrhu je z tohto dôvodu umožniť, aby sa pri operáciách EIB, či už financovaných v rámci investičného nástroja alebo z vlastných zdrojov EIB, mohla naďalej využívať možnosť technickej pomoci v súvislosti s projektmi počas platnosti aktuálneho finančného protokolu (10. Európsky rozvojový fond ) a v následnom období. V zmysle článku 100 uvedenej dohody je možné upraviť prílohu II rozhodnutím Rady ministrov AKT – EÚ. Cieľom navrhovaného rozhodnutia je zvýšiť podiel prostriedkov určených na bonifikáciu úrokov z 10 % na 15 %, pričom tieto prostriedky bude možné použiť na technickú pomoc súvisiacu s projektmi v zmysle článku 1 ods. 3 a článku 2 ods. 9 kapitoly 1 prílohy II k uvedenej dohode. Je nutné pripomenúť, že uvedená percentuálna hodnota predstavuje strop. Komisia navrhuje, aby Rada prijala pripojené rozhodnutie. 2012/0052 (NLE) Návrh ROZHODNUTIE RADY o pozícii, ktorú má Európska únia zaujať v Rade ministrov AKT – EÚ v súvislosti s revíziou podmienok financovania investícií (kapitola 1 prílohy II k dohode o partnerstve AKT – ES) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 209 ods. 2 v spojení s článkom 218 ods. 9, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná v Cotonou 23. júna 2000[2] (ďalej len „dohoda o partnerstve AKT – ES“), so zreteľom na návrh Komisie, keďže: (1) V článku 100 dohody o partnerstve AKT – ES sa stanovuje, že prílohy Ia, Ib, II, III, IV a VI tejto dohody môžu byť revidované, preskúmané a/alebo zmenené a doplnené Radou ministrov AKT – EÚ na základe odporúčania Výboru AKT – EÚ pre spoluprácu v rozvojových financiách. (2) V súlade s článkom 6b kapitoly 1 prílohy II k dohode o partnerstve AKT – ES sa uskutočnilo hodnotenie v polovici trvania, ktoré sa týkalo využívania investičného nástroja a vlastných zdrojov EIB v regióne AKT. Jedným z odporúčaní predložených v rámci hodnotenia bolo, aby sa zabezpečili dodatočné zdroje na granty určené na technickú pomoc. (3) So zreteľom na výsledky tohto hodnotenia v polovici trvania je cieľom navrhovanej revízie prílohy II k dohode o partnerstve AKT – ES zvýšiť podiel prostriedkov určených na bonifikáciu úrokov z 10 % na 15 %, pričom tieto prostriedky bude možné použiť na technickú pomoc súvisiacu s projektmi v zmysle článku 1 ods. 3 a článku 2 ods. 9 kapitoly 1 prílohy II k uvedenej dohode, PRIJALA TOTO ROZHODNUTIE: Článok 1 Pozícia, ktorú má Európska únia zaujať v Rade ministrov AKT – EÚ v súvislosti s revíziou prílohy II k dohode o partnerstve AKT – ES, vychádza z priloženého návrhu rozhodnutia Rady ministrov AKT – EÚ. Článok 2 Rozhodnutie Rady ministrov AKT – EÚ bude po jeho prijatí uverejnené v Úradnom vestníku Európskej únie. V Bruseli 19. 3. 2012 Za Radu predseda PRÍLOHA Návrh ROZHODNUTIE RADY MINISTROV AKT – EÚ v súvislosti s revíziou podmienok financovania investícií (kapitola 1 prílohy II k dohode o partnerstve AKT – ES) RADA MINISTROV AKT – EÚ, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú 23. júna 2000 v Cotonou[3] a zmenenú a doplnenú 25. júna 2005 v Luxemburgu[4] a 22. júna 2010 v Ouagadougou[5] (ďalej len „dohoda o partnerstve AKT – ES“), a najmä na jej článok 100, keďže: (1) V súlade s článkom 6b kapitoly 1 prílohy II k dohode o partnerstve AKT– ES sa uskutočnilo hodnotenie v polovici trvania, ktoré sa týkalo využívania investičného nástroja a vlastných zdrojov EIB v regióne AKT. Jedným z odporúčaní predložených v rámci hodnotenia bolo, aby sa zabezpečili dodatočné zdroje na granty určené na technickú pomoc. (2) So zreteľom na výsledky tohto hodnotenia v polovici trvania je cieľom navrhovanej revízie prílohy II k dohode o partnerstve AKT– ES zvýšiť podiel prostriedkov určených na bonifikáciu úrokov z 10 % na 15 %, pričom tieto prostriedky bude možné použiť na technickú pomoc súvisiacu s projektmi v zmysle článku 1 ods. 3 a článku 2 ods. 9 kapitoly 1 prílohy II k uvedenej dohode, ROZHODLA TAKTO: Článok 1 Kapitola 1 prílohy II k dohode o partnerstve AKT – ES sa mení a dopĺňa takto: 1. V článku 1 sa odsek 3 nahrádza takto: „Úrokové dotácie môžu byť kapitalizované alebo využité vo forme grantov. Suma bonifikácie úrokov vypočítaná podľa jej hodnoty v čase vyplatenia pôžičky sa zaúčtuje na pridelené rozpočtové prostriedky úrokovej dotácie uvedenej v prílohe Ib ods. 2 písm. c) a vypláca sa priamo banke. Až 15 % tohto prídelu na bonifikáciu úrokov je takisto možné použiť na podporu technickej pomoci súvisiacej s projektmi v krajinách AKT.“ 2. V článku 2 sa odsek 9 nahrádza takto: „Úrokové dotácie môžu byť kapitalizované alebo využité vo forme grantov. Na podporu technickej pomoci súvisiacej s projektmi v krajinách AKT je možné použiť až 15 % rozpočtu na bonifikáciu úrokov.“ Článok 2 Toto rozhodnutie nadobúda účinnosť dňom jeho prijatia. V Bruseli […], […] Za Radu ministrov AKT – EÚ Predseda [1] Ú. v. ES L 317, 15.12.2000, s. 3. Dohoda zmenená a doplnená dohodou podpísanou v Luxemburgu 25. júna 2005 (Ú. v. EÚ L 287, 28.10.2005, s. 4.) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3). [2] Ú. v. ES L 317, 15.12.2000, s. 3. Dohoda zmenená a doplnená dohodou podpísanou v Luxemburgu 25. júna 2005 (Ú. v. EÚ L 287, 28.10.2005, s. 4.) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3). [3] Ú. v. ES L 317, 15.12.2000, s. 3. Dohoda v znení opravy v Ú. v. EÚ L 385, 29.12.2004, s. 88. [4] Ú. v. EÚ L 209, 11.8.2005, s. 27. [5] Ú. v. EÚ L 287, 4.11.2010, s. 3.